b'\n_START_ARTICLE_\nSre\xc4\x8dko Fi\xc5\xa1er\n_START_SECTION_\n\xc5\xbdivljenjepis\n_START_PARAGRAPH_\nSre\xc4\x8dko se je rodil o\xc4\x8detu Janku, delavcu in materi Roziki, rojeni Vidmar, ki je bila prodajalka. Osnovno \xc5\xa1olo je v \xc5\xa1olskem leti 1960/61 obiskoval v rodni Ajdov\xc5\xa1\xc4\x8dini, kasneje pa se je dru\xc5\xbeina preselila v Novo Gorico, kjer je leta 1968 dokon\xc4\x8dal \xc5\xa1olanje. Nato se je vpisal v gimnazijo, ki jo je prav tako obiskoval v Novi Gorici. Maturiral je leta 1972._NEWLINE_Po kon\xc4\x8dani gimnaziji se je vpisal na Filozofsko fakulteto v Ljubljani, kjer je leta 1977 diplomiral iz primerjalne knji\xc5\xbeevnosti in literarne teorije ter slovenskega jezika in knji\xc5\xbeevnosti. \xc5\xbde med \xc5\xa1tudijem je za\xc4\x8del leta 1974 pisati ocene knji\xc5\xbeevnih del za Radio Ljubljana in Dnevnik, kar je delal do leta 1983. Leta 1976 je, prav tako med \xc5\xa1tudijem, za\xc4\x8del objavljati prve publicisti\xc4\x8dne spise in prevode._NEWLINE_Od leta 1977 do 1979 je bil lektor za slovenski jezik na univerzi v Nottinghamu v Zdru\xc5\xbeenem kraljestvu, nato pa se je vrnil v Slovenijo, kjer je postal \xc4\x8dlan novogori\xc5\xa1ke glasbene skupine Dobermani, za katero je bil kitarist in pisec glasbe. Skupina je v letih 1980-81 snemala glasbo za Radio \xc5\xa0tudent._NEWLINE_Leta 1981 je za\xc4\x8del Sre\xc4\x8dko Fi\xc5\xa1er delati kot lektor v PDG Nova Gorica. V sezoni 1989/90 je bil tam tudi umetni\xc5\xa1ki vodja. Vse odtlej se ukvarja s priredbami dramskih del in s prevajanjem. Najve\xc4\x8d prevaja angle\xc5\xa1ko-ameri\xc5\xa1ko in italijansko literaturo, med njegovimi prevodi pa so tudi dela iz franco\xc5\xa1\xc4\x8dine. Poleg tega pi\xc5\xa1e tudi literarne kritike, eseje in \xc5\xa1tudije h knji\xc5\xbenim izdajam svojih prevodov.'